Нартандэсхэм я хъуэпсапIэхэр
ЦIыху мин 13 щыпсэу мы жылагъуэр ди республикэм щынэхъ инхэм ящыщщ. Ауэ щыхъукIи къалащхьэр зэрыпэгъунэгъум къыхэкIыу, а бжыгъэм къыхэхъуэ зэпытщ.
Зэман и пэкIэ Нартан къыщызэIуаха кхъэщIэр къуажэдэсхэм я жэрдэмкIэ къагъэувыхьыну иужь ихьат, ауэ къыхах ахъшэм зэфIигъэкIар Iуэхум и зэхуэдитIым нэст. Апхуэдэ щытыкIэр къилъытэри, Шэджэм район администрацэм и Iэтащхьэ Бакъ Руслан кхъэм и IуэхукIэ сом мин 350-рэ щIыпIэ бюджетым къыхэкIыу къахуиутIыпщащ.
Нартаным и теплъэр егъэфIэкIуэным теухуауэ ипэ игъэщыпхъэ Iуэху мыинхэр кърахьэлIэн папщIэ иджыри сом мин 650-рэ хухахащ икIи шэч хэлъкъым ахэр купщIафIэу къызэрагъэсэбэпынум.
Ухуэныгъэ и лъэныкъуэкIэ дызыхуэкIуэ зэман гъунэгъухэм щызэфIагъэкIын хуейуэ къапэщылъщ спорткомплексымрэ ЩэнхабзэмкIэ унэмрэ я ухуэныгъэхэр.
Къуажэдэсхэр зыщIэлъэIу Iуэхухэм ящыщ зыщ Налшыкыпсым лъэмыж телъхьэнри. Абы цIыхухэм я гугъуехьыр куэдкIэ къащигъэпсынщIэнут.
ЛЪОСТЭН Музэ.
